b'\n_START_ARTICLE_\n\xc4\x8ceslovas Janu\xc5\xa1kevi\xc4\x8dius\n_START_PARAGRAPH_\n\xc4\x8ceslovas Janu\xc5\xa1kevi\xc4\x8dius (1901 m. spalio 15 d. Aleksandravo dvaras prie Linkuvos \xe2\x80\x93 2001 m. sausio 19 d. Monrealis) \xe2\x80\x93 Lietuvos karinis veik\xc4\x97jas, karo lak\xc5\xabnas, pulkininkas.\n_START_SECTION_\nBiografija\n_START_PARAGRAPH_\n1919 m. gruod\xc5\xbeio m\xc4\x97n. baig\xc4\x97 Karo mokykl\xc4\x85. Dalyvavo nepriklausomyb\xc4\x97s kovose su Lenkijos kariuomen\xc4\x97s daliniais. 1923 m. perkeltas \xc4\xaf Karo aviacij\xc4\x85. 1925 m. baig\xc4\x97 auk\xc5\xa1tojo pilota\xc5\xbeo kursus. 1926 suteiktas karo lak\xc5\xabno vardas. Nuo 1927 m. tarnavo Mokomojoje oro eskadril\xc4\x97je, nuo 1932 m. jos vadas, laikinai \xc4\x97jo aviacijos mokyklos vir\xc5\xa1ininko pareigas. 1934 m. Did\xc5\xbeiojoje Britanijoje baig\xc4\x97 skraidymo ir aklojo pilotavimo pagal navigacijos prietaisus instruktori\xc5\xb3 kursus. 1935\xe2\x80\x931939 m. Karo aviacijos mokyklos vyr. instruktorius. 1939 m. pulkininkas, para\xc5\xa1\xc4\x97 ir i\xc5\xa1leido skraidybos vadov\xc4\x97l\xc4\xaf. Vokietijai okupavus Lietuv\xc4\x85, buvo Kretingos apskrities komendantas. 1944 m. spalio m\xc4\x97n. su \xc5\xa1eima pasitrauk\xc4\x97 \xc4\xaf Vokietij\xc4\x85. 1949 m. i\xc5\xa1vyko \xc4\xaf Kanad\xc4\x85. Dirbo bendrov\xc4\x97je \xe2\x80\x9eAviation Electric\xe2\x80\x9c.'